ΓΡΑΠΤΗ ΕΡΩΤΗΣΗ E-0188/01

υποβολή: Toine Manders (ELDR) προς την Επιτροπή

(1 Φεβρουαρίου 2001)

Θέμα: Παιδική εργασία όσον αφορά νεαρούς ποδοσφαιριστές

Έχουμε προσφάτως πληροφορηθεί από τον τύπο ότι πολλοί γνωστοί ευρωπαϊκοί ποδοσφαιρικοί σύλλογοι, με τη διαμεσολάβηση έμπιστων μάνατζερ ποδοσφαίρου εκτός Ευρώπης, προσφέρουν συμβόλαια μακράς διαρκείας σε πολυάριθμα νέα παιδιά έναντι ασυνήθιστα χαμηλής αμοιβής. Στα δημοσιεύματα αυτά αναφέρεται επίσης ότι από αυτούς τους χιλιάδες νέους ένας μεγάλος αριθμός έρχεται κάθε χρόνο στην Ευρώπη για να παίξει ποδόσφαιρο. Πολλοί από τους νέους αυτούς έρχονται με παραποιημένα ευρωπαϊκά διαβατήρια, είτε εν γνώσει των συλλόγων στους οποίους πρόκειται να αγωνισθούν είτε όχι (π.χ. η περίπτωση του Leonardo στην Φέγενορ του Ρότερνταμ), επειδή χωρίς ευρωπαϊκό διαβατήριο δεν μπορούν να αποκτήσουν άδεια εργασίας. Εάν αυτά τα νέα παιδιά δείξουν στοιχεία ικανού ποδοσφαιριστή λαμβάνουν συμβόλαιο εργασίας, στην αντίθετη περίπτωση αφήνονται κατά το μάλλον ή ήττον στην τύχη τους.

Γνωρίζω ότι οι εθνικές ποδοσφαιρικές ομοσπονδίες δεν έχουν ούτε δυνατότητα ούτε αρμοδιότητα να επέμβουν.

1. Έχει πληροφορηθεί η Επιτροπή τις πρακτικές αυτές;

2. Συμμερίζεται η Επιτροπή την άποψή μου ότι η πρακτική αυτή αντιβαίνει στην Ευρωπαϊκή Σύμβαση για τα Δικαιώματα του Ανθρώπου και στην Σύμβαση της ΔΟΕ;

3. Συμμερίζεται η Επιτροπή την άποψή μου ότι κάτι τέτοιο αντιβαίνει επίσης στους ευρωπαϊκούς κανόνες σχετικά με τον ανταγωνισμό και την ελεύθερη κυκλοφορία των εργαζομένων, επειδή πλούσιοι σύλλογοι ασχολούνται με προφανώς παράνομες ή ανεπιθύμητες πρακτικές και αγοράζουν από τις αγορές εκτός Ευρώπης φθηνούς ποδοσφαιριστές για τα ευρωπαϊκά δεδομένα, ενώ άλλοι σύλλογοι, που συμπεριφέρονται πολιτισμένα, πρέπει να αγοράζουν τιςπηρεσίες των ποδοσφαιριστών τους στην ακριβή ευρωπαϊκή αγορά;

4. Έχει η Επιτροπή δυνατότητες παρέμβασης έναντι των προαναφερθεισών πρακτικών και, εάν ναι, ποίες είναι αυτές; Είναι διατεθειμένη να παρέμβει σχετικά;

Απάντηση της κας Reding εξ ονόματος της Επιτροπής

(26 Μαρτίου 2001)

Ο αξιότιμος βουλευτής θίγει σειρά ευαίσθητων ζητημάτων στα οποία αναφέρθηκε ο ευρωπαϊκός τύπος τους τελευταίους μήνες, όπως είναι ο ρόλος και το νομικό καθεστώς των μάνατζερ των παικτών, οι εμπορικές συναλλαγές με αντικείμενο νεαρούς παίκτες, καθώς και τα πλαστά διαβατήρια.

Όσον αφορά τους μάνατζερ των παικτών, εκκρεμεί ενώπιον της Επιτροπής διαδικασία βάσει των κανόνων περί ανταγωνισμού. Με την ευκαιρία αυτή, η Διεθνής Ομοσπονδία Ποδοσφαιρικών Σωματείων (FIFA) εξεδήλωσε ενδιαφέρον για την τροποποίηση της οργάνωσης του επαγγέλματος και για την εξυγίανσή του. Κατά την εν λόγω διαδικασία οι κανόνες της FIFA για τους μάνατζερ των παικτών τροποποιήθηκαν από 1ης Ιανουαρίου 2001. Ορισμένα κράτη μέλη επέλεξαν επίσης να νομοθετήσουν προκειμένου ναπαγάγουν σε αυστηρότερη ρύθμιση τις δραστηριότητες των μάνατζερ των παικτών.

Όσον αφορά τις εμπορικές συναλλαγές με αντικείμενο νεαρούς παίκτες, η Επιτροπή είχε πρόσφατα την ευκαιρία να εκδηλώσει την ανησυχία της στο πλαίσιο της έκθεσης του Ελσίνκι για τον αθλητισμό(1), καθώς και στο πλαίσιο του ευρωπαϊκού φόρουμ αθλητισμού που οργανώθηκε στη Λίλλη στις 26 και 27 Οκτωβρίου 2000, κατά το οποίο ένα εργαστήριο αφιερώθηκε στην προστασία των νέων.

Όσον αφορά τα πλαστά διαβατήρια, η Επιτροπή παρακολουθεί προσεκτικά την κατάσταση. Ωστόσο, πρέπει να σημειωθεί ότι οι προϋποθέσεις χορήγησης διαβατηρίων, η διαπίστωση των περιπτώσεων χορήγησης πλαστών διαβατηρίων και η επιβολή κυρώσεων για πλαστά διαβατήρια ανήκουν στην αρμοδιότητα των κρατών μελών.

Σήμερα είναιπό μελέτη όλα τα ζητήματα που θίγει ο αξιότιμος βουλευτής. Με τη Δήλωση της Νίκαιας το Δεκέμβριο του 2000(2), το Ευρωπαϊκό Συμβούλιο εξέφρασε την ανησυχία του για τις εμπορικές συναλλαγές με στόχο τους ανήλικους αθλητές, συμπεριλαμβανομένων εκείνων που αφορούν ανήλικους αθλητές τρίτων χωρών, εφόσον αντιβαίνουν προς τηνφιστάμενη εργατική νομοθεσία ή θέτουν σε κίνδυνο τηνγεία και ευημερία των νέων αθλητών. Απευθύνει έκκληση προς τις αθλητικές οργανώσεις και τα κράτη μέλη προκειμένου να ερευνούν και να παρακολουθούν αυτές τις πρακτικές και, ενδεχομένως, να εξετάσουν τη λήψη ενδεδειγμένων μέτρων. Στο πλαίσιο αυτό, τα κράτη μέλη πρέπει επίσης να εξασφαλίζουν το σεβασμό των διατάξεων της οδηγίας 94/33/ΕΚ του Συμβουλίου της 22ας Ιουνίου 1994 για την προστασία των νέων κατά την εργασία(3).

(1) Έκθεση της Επιτροπής στο Ευρωπαϊκό Συμβούλιο με στόχο τη διαφύλαξη των σημερινών δομών του αθλητισμού και τη διατήρηση της κοινωνικής λειτουργίας του στο κοινοτικό πλαίσιο Έκθεση του Ελσίνκι για τον αθλητισμό COM(1999) 644 τελικό.

(2) Συμπεράσματα της Προεδρίας Ευρωπαϊκό Συμβούλιο της Νίκαιας 7,8 και 9 Δεκεμβρίου 2000 παράρτημα IV: Δήλωση σχετικά με τα ειδικά χαρακτηριστικά του αθλητισμού και την κοινωνική του αποστολή στην Ευρώπη που πρέπει να λαμβάνονταιπόψη κατά την εφαρμογή κοινών πολιτικών.

(3) ΕΕ L 216 της 20.8.1994.